Sakpas-breinkos vir kinders  Foto: dyspraxia.ie Kinders kan vol fiemies wees wanneer dit by kos kom. Party wil net een soort kos eet en ander probeer nie sommer enigiets nuuts nie, terwyl ander bloot weier om kos van ’n spesifieke kleur te eet. Dan is daar dié wat net nie sonder suikerbelaaide lekkernye kan klaarkom nie. Maar goeie voeding is noodsaaklik om te verseker dat kinders ’n gesonde lengte en gewig bereik. Boonop gee goeie voeding die brein ’n hupstoot, dit versterk die geheue en dit verbeter konsentrasie. Met baie gesinne wie se beursies platter is as gevolg van stygende kospryse, voel dit dalk of dit onmoontlik is om gesonde en voedingryke etes voor te berei, maar dit is nie! Hier is ’n lys van sakpas-breinkos vir kinders (waarby die res van die gesin ook sal baat): Bedien hawermout (nie die kits-hawermout nie) met opgesnyde vrugte vir ’n gesonde ontbyt. Voeg bevrore groente by jou kind se gunsteling-pastagereg. Pak ’n vrug in jou kind se kosblik. Maak Franse roosterbrood met volgraanbrood. Gebruik sardientjies om viskoekies mee te maak. Meng vrugte saam met melk of joghurt vir ’n heerlike (en vullende) vrugteskommel. Maak ’n beker vol water en voeg ’n paar lemoenskyfies by. Bêre dit in die yskas waar jou kind dit maklik kan bykom. Eintlik gee kinders nie om of dit wat hulle eet gesond is nie, hulle wil net weet of dit lekker gaan smaak. Raak kreatief! Voedsame – en smaaklike – etes sal meer doen as om net jou kind se honger te stil. Dit sal sy energie stabiliseer, sy brein verskerp, en vir hom die beste geleentheid bied om sy volle potensiaal te bereik.